বেঙ্গালুরুতে বিপর্যয়, গভীর শোকপ্রকাশ শচীনের

স্পোর্টস ডেস্ক: বেঙ্গালুরুর চিন্নাস্বামী স্টেডিয়াম (Chinnaswamy Stadium) চত্বরে ঘটে গিয়েছে মর্মান্তিক দুর্ঘটনা। রয়্যাল চ্যালেঞ্জার্স বেঙ্গালুরুর (RCB) আইপিএল ট্রফি (IPL 2025) জয়ের উৎসবের সাক্ষী হতে স্টেডিয়ামে এসেছিলেন লক্ষাধিক মানুষ। ভিড়ের চাপে শুরু হয় হুড়োহুড়ি, তারপর পদপিষ্ট হয়ে মৃত্যু হয় ১১ জনের। আহত হয়েছেন অন্তত ৪৭ জন। বাধ্য হয়ে বিজয়োৎসব কোনওমতে শেষ করে দেওয়া হয়।

এই ঘটনায় গভীরভাবে দুঃখপ্রকাশ করেছেন শচীন তেন্ডুলকর (Sachin Tendulkar)। সোশ্যাল মিডিয়ায় তিনি লেখেন, “বেঙ্গালুরুর চিন্নাস্বামীতে যা ঘটেছে তাকে দুঃখজনক বললেও কম বলা হয়। প্রতিটি ক্ষতিগ্রস্ত পরিবারের পাশে আমার রয়েছে আমার হৃদয়। সবার জন্য শান্তি এবং শক্তির কামনা করছি।”

আরও পড়ুন: আবার ভারতে বিশ্বকাপ, আবার ব্রাত্য ইডেন!

প্রথমে ঠিক হয়েছিল, বেঙ্গালুরু শহরের বিধান সৌধ থেকে চিন্নাস্বামী পর্যন্ত হুড খোলা বাসে চেপে ট্রফি নিয়ে যাবেন বিরাট কোহলি (Virat Kohli) আরসিবির সদস্যেরা। কিন্তু তুমুল ভিড়, ট্রাফিক জ্যাম, পার্কিংয়ের জায়গার অভাব ইত্যাদি নানা কারণ দেখিয়ে সেই পরিকল্পনা বাতিল করে বেঙ্গালুরু পুলিশ। তার বদলে চিন্নাস্বামীতে বিকেল ৫টা থেকে ৬টা সেলিব্রেশন অনুষ্ঠান চলবে। ট্রফিজয়ী আরসিবি সদস্যদের অভিনন্দন জানাবেন কর্নাটকের মুখ্যমন্ত্রী সিদ্দারামাইয়া (Siddaramaiah)।

এই খবর জানার পর সমস্ত ভিড়টাই চিন্নাস্বামী মুখো হয়। কোহলি এবং তাঁর চ্যাম্পিয়ন টিমের সেলিব্রেশন চাক্ষুষ করতে লক্ষাধিক ভক্ত-সমর্থক স্টেডিয়ামের বাইরে ভিড় জমায়। সেই ভিড় সামলাতে হিমশিম খায় বেঙ্গালুরু পুলিশ। স্টেডিয়াম ঢুকতে শুরু হয়ে যায় হুড়োহুড়ি, চরম বিশৃঙ্খলার পরিস্থিতি সৃষ্টি হয়। এতেই পদপিষ্ট হয়ে মৃত্যু হয়েছে সাতজনের।