এফআইআর চ্যালেঞ্জ করে হাইকোর্টে কর্নাটক ক্রিকেট অ্যাসোসিয়েশন

স্পোর্টস ডেস্ক: পদপিষ্টের ঘটনায় দায়ের হওয়া এফআইআর চ্যালেঞ্জ করে কর্নাটক হাইকোর্টের (Karnataka High Court) দ্বারস্থ হল কর্নাটক স্টেট ক্রিকেট অ্যাসোসিয়েশন (KSCA)। চিন্নাস্বামী স্টেডিয়ামের (Chinnaswamy Stadium) বাইরে হওয়া পদপিষ্টের ঘটনায় হওয়া এফআইআর খারিজের আবেদন করলেন অ্যাসোসিয়েশন সভাপতি রঘুরাম ভাট, সচিব এ জয়শঙ্কর এবং কোষাধ্যক্ষ ইএস জয়রাম। অনিচ্ছাকৃত খুনের অভিযোগ সহ ভারতীয় ন্যায়-সংহিতা অনুযায়ী আনা অভিযোগ বাতিলের আবেদন করা হল।

উল্লেখ্য, এফআইআর (FIR) হওয়ার পর থেকে গ্রেফতারি এড়াতে শঙ্কর এবং জয়রাম বেপাত্তা বলে খবর ছড়ায়। ওদিকে রয়্যাল চ্যালেঞ্জার্স বেঙ্গালুরু ফ্র্যাঞ্চাইজির (RCB) কর্তা নিখিল সোসালেকে (Nikhil Sosale) কেম্পেগৌড়া বিমানবন্দর (Kempegauda Airport) থেকে গ্রেফতার করা হয়েছে। গ্রেফতার হয়েছেন আরও তিনজন। শোনা যাচ্ছে, উপমুখ্যমন্ত্রী ডিকে শিবকুমারের ঘনিষ্ঠ এই শঙ্কর।

আরও পড়ুন: চিন্নাস্বামী কাণ্ডে বিচার বিভাগীয় কমিশন গড়ল কর্নাটক সরকার

বিজেপি (BJP) বিষয়টিকে নিয়ে রাজনীতি করছে বলে এদিন পাল্টা অভিযোগ এনেছেন মুখ্যমন্ত্রী সিদ্দারামাইয়া। উল্লেখ্য, ওই দুর্ঘটনার জন্য পুলিশকে বলির পাঁঠা করছে কংগ্রেস নেতৃত্বাধীন সরকার, এমনটাই অভিযোগ এনেছিল বিজেপি।

সিদ্দারামাইয়া বলেন, “রাজনীতির জন্য ওরা এসব বলছে। আমি রাজনীতি করি না। আপাতদৃষ্টিতে যারা ওই ঘটনার জন্য দায়ী, তাদের বিরুদ্ধে ব্যবস্থা নেওয়া হচ্ছে। বিশেষত যারা দায়িত্ব পালনে অবহেলা করেছে, তাদের বিরুদ্ধে।”