ভারত-নেদারল্যান্ডস ম্যাচে বৃষ্টির সম্ভাবনা কতটা?

বেঙ্গালুরু: বিশ্বকাপে এ পর্যন্ত সেভাবে ভোগায়নি বৃষ্টি। এক-দুই ম্যাচে বরুণ দেবের আগমন ঘটলেও ম্যাচ শেষ করা গিয়েছে। আর বৃষ্টি যেটুকু হয়েছে তা বেঙ্গালুরুতে (Bengaluru), যেখানে রবিবার লিগের শেষ ম্যাচ খেলতে নামবে ভারত (India)। নেদারল্যান্ডসের (Netherlands) বিরুদ্ধে এই ম্যাচের ফলাফলের আসলে কোনও গুরুত্ব নেই। তবে বেশ কয়েকটা দিকে নজর থাকবে। সেই কারণেই কাল বেঙ্গালুরু শহরের আবহাওয়ার পূর্বাভাস গুরুত্বপূর্ণ হয়ে দাঁড়াচ্ছে।

বৃহস্পতিবার বেঙ্গালুরুর চিন্নাস্বামী স্টেডিয়ামে (Chinnaswamy Stadium) মুখোমুখি হয়েছিল নিউজিল্যান্ড ও শ্রীলঙ্কা (NZ vs SL)। সেই ম্যাচে বৃষ্টির ভ্রুকুটি ছিল প্রবল। পাকিস্তান (Pakistan) আশা করে বসেছিল, ম্যাচ বৃষ্টিতে ভেস্তে যাবে। সেদিন সকাল থেকেই আকাশ ছিল মেঘলা। কিন্তু একফোটা বৃষ্টি হয়নি এবং শ্রীলঙ্কাকে হারিয়ে পাকিস্তানের সেমিফাইনাল স্বপ্নে জল ঢালে কিউয়িরা।

আরও পড়ুন: দেশে ফিরতে বাধ্য করা হচ্ছে পাক সাংবাদিকদের!

রবিবারেও বেঙ্গালুরুর আকাশ থাকবে আংশিক মেঘলা। কিন্তু অ্যাকুওয়েদার জানাচ্ছে, বৃষ্টির সম্ভাবনা নেই। আর্দ্রতা থাকতে পারে ৫৯ শতাংশ এবং বৃষ্টিপাতের সম্ভাবনা শূন্য শতাংশ। দিনের সর্বোচ্চ তাপমাত্রা হবে ২৭ ডিগ্রি সেলসিয়াস এবং হাওয়া বইবে ১৯ কিমি প্রতি ঘণ্টা গতিবেগে।

আইপিএলের সৌজন্যে চিন্নাস্বামী বিরাট কোহলির (Virat Kohli) ঘরের মাঠ। সেখানে ঐতিহাসিক কীর্তি করার সুবর্ণ সুযোগ রয়েছে তাঁর। ইডেন গার্ডেন্সে (Eden Gardens) শচীনকে (Sachin Tendulkar) ছুঁয়ে ইতিহাস সৃষ্টি করেছিলেন বিরাট, এবার টপকে আরও এক ইতিহাস হতেই পারে চিন্নাস্বামীতে। বেঙ্গালুরুর মানুষ অন্তত এই আশা নিয়ে মাঠে ভিড় জমাবেন।