চিন্নাস্বামীতে পন্থ, গল্পে মাতলেন বিরাটের সঙ্গে

বেঙ্গালুরু: বুধবার আফগানিস্তানের বিরুদ্ধে টি২০ সিরিজের (T20 Series) তৃতীয় তথা অন্তিম ম্যাচ। এই ম্যাচ আয়োজিত হচ্ছে বেঙ্গালুরুর চিন্নাস্বামী স্টেডিয়ামে (Chinnaswamy Stadium)। জাতীয় ক্রিকেট অ্যাকাডেমিও (NCA) বেঙ্গালুরুতেই (Bengaluru) যেখানে সুস্থ হওয়ার প্রক্রিয়ায় রয়েছেন ঋষভ পন্থ (Rishabh Pant)। ম্যাচের আগের দিন অনুশীলুনে ভারতীয় দলের সঙ্গে দেখা করতে এলেন তিনি। সোশ্যাল মিডিয়ার এক ভিডিওতে দেখা গেল বিরাট কোহলি (Virat Kohli), রিঙ্কু সিংয়ের (Rinku Singh) সঙ্গে হাসিমুখে গল্প করছেন ভারতের তারকা উইকেটকিপার-ব্যাটার। রিঙ্কুর হাত থেকে ব্যাটও নিলেন পন্থ।

২০২২ সালের ৩১ ডিসেম্বর ভয়াবহ গাড়ি দুর্ঘটনার শিকার হয়েছিলেন পন্থ। সেই থেকে মাঠের বাইরে তিনি। এবার আইপিএলের মাধ্যমে ক্রিকেটে ফেরার কথা, তাঁকেই অধিনায়ক হিসেবে ধরে চলছে দিল্লি ক্যাপিটালস (Delhi Capitals)।

আরও পড়ুন: রামমন্দিরে প্রাণপ্রতিষ্ঠা অনুষ্ঠানে আমন্ত্রণ পেলেন বিরাট-অনুষ্কা

Virat Kohli and Rishabh pant at Chinnaswamy.#ViratKohli pic.twitter.com/TDzdloelpG

— Flash (@F1ash369) January 16, 2024

ভারতীয় দলে স্বপ্নের উত্থান হয়েছিল পন্থের। বিদেশের মাঠে টেস্ট ক্রিকেটে ইতিমধ্যেই কিছু অবিস্মরণীয় ইনিংস খেলেছেন তিনি। ভারতীয় ক্রিকেট মহলে গুঞ্জন, ভবিষ্যতে লাল বলের খেলায় নেতৃত্ব দেবেন তিনি। সুনীল গাভাসকরের (Sunil Gavaskar) মতো কিংবদন্তি চোখ বুজে পন্থের উপর ভরসা করছেন। দিন কয়েক আগে গাভাসকর বলেন, “আমি কে এল রাহুলকেও একজন উইকেটকিপার হিসেবে দেখি। কিন্তু তার আগে একটা কথা বলতে চাই, যদি ঋষভ পন্থ এক পায়েও ফিট থাকে তাহলে ওই আগে দলে আসবে। আমি যদি নির্বাচক হতাম, ওকেই সবার আগে দলে রাখতাম।”

এদিকে, প্রায় ১৩ মাস পরে ভারতের জার্সিতে টি২০ খেললেন কোহলি। ২০২২ টি২০ বিশ্বকাপে শেষবার তাঁকে এবং রোহিত শর্মাকে (Rohit Sharma) খেলতে দেখা গিয়েছিল। আগামী জুন মাসে ফের টি২০ বিশ্বকাপ, সেদিকে লক্ষ রেখেই দলে ফেরানো হয়েছে দুই সিনিয়রকে। রোহিতই সম্ভবত বিশ্বকাপে নেতৃত্ব দেবেন।